John William Colenso

Biskop John William Colenso (1814–1883) was die eerste biskop van die Anglikaanse Kerk in Natal (1853–1883).

Hy is in 1814 in St. Austell, Cornwall, gebore. Hy is aanvanklik as wiskundige opgelei, maar is in 1846 georden en word predikant van Forncett St. Mary in Norfolk en in 1853 treë hy na Suid-Afrika om die pos van Biskop van Natal op te neem.

'n Verskil oor die uitleg van die Bybel lei daartoe dat hy deur die biskop van Kaapstad van sy amp onthef word. 'n Hofsaak volg en hy beroep hom uiteindelik op die Britse Privy Council, wat beslis dat die koloniale kerke nie wetlik aan die Anglikaanse Kerk in Engeland gebind is nie en daarom by gebrek aan 'n vaste reëling nie gehoorsaamheid aan mekaar kan opdwing nie. Van besondere belang vir die Suid-Afrikaanse situasie was sy bewering dat as 'n man wat poliginie beoefen hom tot die Christendom bekeer, hy al sy vrouens moet behou, aangesien hy reeds 'n plig teenoor elkeen onderneem het.

Dit was veral op Colenso se aandrang dat Langalibalele van Robbeneiland na die vasteland vir aanhouding teruggebring is. Later het sy dogter ook as pleitbesorger vir Dinuzulu opgetree.

Colenso se nagelate dokumente word bewaar in die staatsargief van Kwa Zulu-Natal. Dit gee interessante inligting oor Colenso se lewe en sy tyd en veral oor die lewe van die Zoeloes in Natal en Zululand.

Die dorp Colenso is na hom vernoem.

Lees ook
Crompton-versameling

Verwysings

Bibliografie
 Leverton, B.J.: The Colenso Papers.  In: Lantern. Tydskrif vir Kennis en Kultuur. Jaargang 14, nr. 4, Junie 1965

 Eksterne skakels 

Kategorie:Britse aktiviste
Kategorie:Britse teoloë
Kategorie:Engelse wiskundiges
Kategorie:Suid-Afrikaanse biskoppe
Kategorie:Suid-Afrikaanse immigrante uit Groot-Brittanje
Kategorie:Wiskundiges in die 19de eeu
Kategorie:KwaZulu-Natal
Kategorie:Geboortes in 1814
Kategorie:Sterftes in 1883